ΨΗΦΙΣΜΑ ΤΟΥ ΣΥΜΒΟΥΛΙΟΥ της 21ης Νοεμβρίου 1994 για την ενίσχυση της ανταγωνιστικότητας της κοινοτικής βιομηχανίας (94/C 343/01)

ΤΟ ΣΥΜΒΟΥΛΙΟ,

Έχοντας υπόψη

- την ανακοίνωση της Επιτροπής του Νοεμβρίου 1990 με τίτλο "Περί της βιομηχανικής πολιτικής σε ένα ανοικτό και ανταγωνιστικό περιβάλλον",

- τη λευκή βίβλο της Επιτροπής του Δεκεμβρίου 1993 για την ανάπτυξη, την ανταγωνιστικότητα και την απασχόληση,

- την ανακοίνωση της Επιτροπής του Ιουλίου 1994 με τίτλο "Η Ευρώπη και η κοινωνία των πληροφοριών",

- την ανακοίνωση της Επιτροπής του Σεπτεμβρίου 1994 με τίτλο "Πολιτική της βιομηχανικής ανταγωνιστικότητας στην Ευρωπαϊκή Ένωση",

Θεωρεί

- ότι η συνεχιζόμενη υψηλή ανεργία αποτελεί ένα από τα σοβαρότερα πολιτικά προβλήματα που αντιμετωπίζουν η Κοινότητα και τα κράτη μέλη της,

- ότι μια αποδοτική και καινοτόμος κοινοτική βιομηχανία αποτελεί προϋπόθεση για τη διαρκή οικονομική ανάπτυξη και τη δημιουργία νέων θέσεων εργασίας,

- ότι η βιομηχανική παραγωγή και οι υπηρεσίες αλληλοσυμπληρώνονται όλο και περισσότερο και ότι, συνεπώς, ένας ανταγωνιστικός βιομηχανικός τομέας είναι απαραίτητος για να γίνει πλήρης εκμετάλλευση των δυνατοτήτων απασχόλησης στον τομέα των υπηρεσιών, και αντιστρόφως,

- ότι η οικονομική και κοινωνική συνοχή και η ανταγωνιστικότητα της ευρωπαϊκής βιομηχανίας είναι αλληλένδετες, με την έννοια ότι μια ανταγωνιστική ευρωπαϊκή βιομηχανία μπορεί να συμβάλει στη συνοχή, ενώ η συνοχή παρέχει στη βιομηχανία τα πλεονεκτήματα μιας ευρύτερης εμπορικής και γεωγραφικής βάσης,

- ότι, παρά τον σημαντικό ρόλο του Δημοσίου, η εξασφάλιση και η βελτίωση της ανταγωνιστικότητας αποτελεί κατά κύριο λόγο υπόθεση των επιχειρήσεων και ότι όλοι οι φορείς της βιομηχανίας φέρουν μεγάλο μέρος της ευθύνης για τις απαραίτητες διαρθρωτικές προσαρμογές,

Υπενθυμίζει ότι:

- σύμφωνα με το άρθρο 130 της συνθήκης για την ίδρυση της Ευρωπαϊκής Κοινότητας, η Κοινότητα και τα κράτη μέλη οφείλουν να μεριμνούν ώστε να διασφαλίζονται οι απαραίτητες προϋποθέσεις της ανταγωνιστικότητας της βιομηχανίας,

- σύμφωνα με το άρθρο 130Β της συνθήκης, οι πολιτικές και δράσεις της Κοινότητας λαμβάνουν υπόψη τους στόχους που ορίζονται στο άρθρο 130Α, και συμβάλουν στην υλοποίησή τους,

- σύμφωνα με τα άρθρα 3Α και 3Β της συνθήκης, τα μέτρα της Κοινότητας και των κρατών μελών που αφορούν την οικονομική πολιτική πρέπει να ανταποκρίνονται επίσης στην αρχή της οικονομίας της ανοιχτής αγοράς με ελεύθερο ανταγωνισμό και στην αρχή της επικουρικότητας,

I

1. ΔΙΑΠΙΣΤΩΝΕΙ ότι οι αρχές που ορίζονται στην ανακοίνωση της Επιτροπής του Νοεμβρίου 1990 σχετικά με τη βιομηχανική πολιτική σε ένα ανοικτό και ανταγωνιστικό περιβάλλον έχουν επιβεβαιωθεί και ότι έχουν εν τω μεταξύ επιτευχθεί σημαντικοί στόχοι που είχαν τεθεί στην ίδια ανακοίνωση, όπως η ουσιαστική ολοκλήρωση της κοινής αγοράς, η περάτωση του Γύρου της Ουρουγουάης, η έγκριση του 4ου προγράμματος Ε& Τ,

2. ΥΠΕΝΘΥΜΙΖΕΙ ότι οι αρχές αυτές έχουν ενσωματωθεί και σε ψηφίσματα και συμπεράσματα του Συμβουλίου ή/και σε διάφορες ανακοινώσεις της Επιτροπής σχετικά με τις μικρομεσαίες επιχειρήσεις, τη βιομηχανία και το περιβάλλον, τη βιομηχανική συνεργασία και συγκεκριμένους τομείς, όπως τεχνολογία ηλεκτρονικής και πληροφοριών, βιοτεχνολογία, κλωστοϋφαντουργία, αεροναυτική και αυτοκινητοβιομηχανία,

3. ΥΠΟΓΡΑΜΜΙΖΕΙ ότι η ταχεία οικονομική πρόοδος, η αυξανόμενη παγκοσμιότης των αγορών, η ένταση του διεθνούς ανταγωνισμού και η αυξανόμενη σημασία της προστασίας του περιβάλλοντος απαιτούν ενισχυμένη προσπάθεια των οικονομικών, πολιτικών και κοινωνικών φορέων για την διευκόλυνση των απαραίτητων διαρθρωτικών προσαρμογών, την αειφόρο ανάπτυξη και τη δημιουργία νέων θέσεων εργασίας,

4. ΥΠΟΓΡΑΜΜΙΖΕΙ τις ειδικές διαρθρωτικές προκλήσεις τις οποίες αντιμετωπίζουν οι αναπτυξιακώς υστερούσες περιοχές της Κοινότητας και παραπέμπει στην πέμπτη περιοδική έκθεση για την οικονομική και κοινωνική κατάσταση και ανάπτυξη των περιοχών στη Κοινότητα,

5. ΕΙΝΑΙ ΠΕΠΕΙΣΜΕΝΟ ότι πρέπει να αποφευχθούν στρεβλώσεις του ανταγωνισμού και να προωθηθεί το άνοιγμα των αγορών, τόσο εντός όσο και εκτός της Κοινότητας, και ότι τυχόν μέτρα οιουδήποτε εταίρου για τη διατήρηση απηρχαιωμένων διαρθρώσεων, καθώς και μέτρα ασυμβίβαστα με τη ΓΣΔΕ, δεν αποτελούν το κατάλληλο μέσο για την προσαρμογή της βιομηχανίας στο νέο διεθνές οικονομικό και τεχνολογικό περιβάλλον,

6. ΤΟΝΙΖΕΙ ότι το γενικό πλαίσιο ανταγωνιστικότητας και ανταγωνισμού πρέπει να βελτιωθεί, ούτως ώστε η Ευρωπαϊκή Ένωση να παραμείνει, στα πλαίσια της παγκόσμιας αγοράς, πόλος έλξης επιχειρηματικών δραστηριοτήτων, με αποτέλεσμα τη δημιουργία νέων επιχειρήσεων και θέσεων εργασίας,

7. ΕΚΦΡΑΖΕΙ ικανοποίηση για την ταχεία πρόοδο κατά την εφαρμογή του σχεδίου δράσεως, το οποίο θεσπίσθηκε το Δεκέμβριο 1993 από το Ευρωπαϊκό Συμβούλιο βάσει της λευκής βίβλου της Επιτροπής για την ανάπτυξη, την ανταγωνιστικότητα και την απασχόληση, και παραπέμπει στα συμπεράσματα για τη βελτίωση της ανταγωνιστικότητας της ευρωπαϊκής βιομηχανίας, που ενέκρινε στις 22 Απριλίου 1994,

8. ΑΝΑΜΕΝΕΙ με ενδιαφέρον την παρουσίαση, πριν από τις αρχές Δεκεμβρίου, της τελικής έκθεσης της ομάδας Christophersen όσαν αφορά τη δημιουργία διευρωπαϊκών δικτύων μεταφορών ενέργειας και περιβάλλοντος,

9. ΠΑΡΑΠΕΜΠΕΙ στα συμπεράσματά του της 28ης Σεπτεμβρίου 1994 περί της πορείας της Ευρώπης προς την καθολική κοινωνία των πληροφοριών.

10. ΥΠΕΝΘΥΜΙΖΕΙ ψήφισμα του Συμβουλίου της 10ης Οκτωβρίου 1994 για την ελεύθερη ανάπτυξη της δυναμικής και των δυνατοτήτων καινοτομίας των μικρομεσαίων επιχειρήσεων, συμπεριλαμβανομένης της βιοτεχνίας και των μικρομονάδων σε μια ανταγωνιστική οικονομία (1).

II

1. ΕΚΦΡΑΖΕΙ ικανοποίηση για την ανακοίνωση της Επιτροπής σχετικά με την πολιτική της βιομηχανικής ανταγωνιστικότητας της Ευρωπαϊκής Ένωσης, στην οποία αναλύονται οι νέες προκλήσεις για την κοινοτική βιομηχανία και αναφέρονται οι στόχοι και οι δυνατότητες δράσης για το δεύτερο ήμισυ της δεκαετίας του 90, και σημειώνει τα συμπεράσματα στα οποία κατέληξε η Επιτροπή μετά την ανάλυσή της,

2. ΚΡΙΝΕΙ ότι μία βιομηχανική πολιτική για την Ευρωπαϊκή Κοινότητα θα πρέπει να καθοδηγείται από τους νόμους της αγοράς και να ανταποκρίνεται στις σφαιρικές προκλήσεις με στόχο μια ουσιαστική βελτίωση της παγκόσμιας ανταγωνιστικής θέσης της ευρωπαϊκής βιομηχανίας,

3. ΕΚΤΙΜΑ ότι η Κοινότητα και τα κράτη μέλη πρέπει, στα πλαίσια των αντίστοιχων αρμοδιοτήτων, να λάβουν κατεπειγόντως μέτρα για:

a) δημιουργία σταθερών και οικονομικά βιώσιμων γενικών συνθηκών, ιδίως μέσω

i) συνεπούς ευθυγράμμισης της πολιτικής των κρατών μελών προς τους κοινοτικούς στόχους σύγκλισης και αποφασιστικής επιδίωξης της δημοσιονομικής σταθερότητας σε όλα τα κρατικά επίπεδα,

ii) υλοποίησης της Οικονομικής και Νομισματικής Ένωσης, σε συμφωνία με τα κριτήρια της συνθήκης και λαμβανομένων υπόψη των αποτελεσμάτων του Ευρωπαϊκού Συμβουλίου του Εδιμβούργου,

iii) περιορισμού των οικονομικών επιβαρύνσεων των επιχειρήσεων, μεταξύ άλλων για να ενισχυθεί η επενδυτική τους ικανότητα, καθώς και η ικανότητα της μεταποίησης και των υπηρεσιών να δημιουργήσουν νέες θέσεις εργασίας,

iv) μακροπρόθεσμης αξιοπιστίας σε όλους τους τομείς της κυβερνητικής δράσης, λαμβάνοντας υπόψη ότι οι τομείς μεταποίησης και υπηρεσιών πρέπει να καταστούν περισσότερο ανταγωνιστικοί-

β) απαλλαγή των επιχειρήσεων, ιδίως των μικρομεσαίων επιχειρήσεων από την άσκοπη γραφειοκρατία, μέσω

i) της όσο το δυνατόν ταχύτερης κατάργησης των περιττών προδιαγραφών και προϋποθέσεων και απλούστευσης των διοικητικών διαδικασιών,

ii) της εξέτασης προτάσεων που θα υποβάλουν, αφενός, η ανεξάρτητη ομάδα εμπειρογνωμόνων σε θέματα σταδιακής απελευθέρωσης, η οποία έχει συσταθεί αιτήσει του Ευρωπαϊκού Συμβουλίου και, αφετέρου, η επιτροπή που έχει συσταθεί σύμφωνα με το ψήφισμα του Συμβουλίου της 10ης Οκτωβρίου 1994, καθώς και της ενδεχόμενης εφαρμογής κατάλληλων μέτρων, μεταξύ άλλων, για την καλύτερη λειτουργία της εσωτερικής αγοράς,

iii) της εφαρμογής κατάλληλων μέτρων για τη βελτίωση της αποτελεσματικότητας και ελαστικότητας των αγορών εργασίας,

iv) της μείωσης των επιβαρύνσεων κατά το διασυνοριακό εμπόριο στα πλαίσια της εσωτερικής αγοράς,

v) της βελτίωσης της συνεργασίας μεταξύ Επιτροπής και διοικητικών αρχών των κρατών μελών-

γ) διασφάλιση ανόθευτου εσωτερικού και εξωτερικού ανταγωνισμού μέσω

i) συνεπούς και αρμονικής εφαρμογής των κανόνων ανταγωνισμού και του αυστηρού ελέγχου των ενισχύσεων,

ii) βελτίωσης της διαφάνειας του ελέγχου των ενισχύσεων εκ μέρους της Επιτροπής, και συνεχούς εξέτασης της οριζόντιας προσέγγισης,

iii) ενίσχυσης και οικοδόμησης του ανοικτού, πολυμερούς συστήματος διεθνούς εμπορίου, ιδίως μέσω της ταχείας εφαρμογής των αποτελεσμάτων του Γύρου της Ουρουγουάης, ώστε ο Διεθνής Οργανισμός Εμπορίου να μπορέσει να αναλάβει εργασίες την 1η Ιανουαρίου 1995,

iv) περαιτέρω ενίσχυσης και ανοίγματος της ευρωπαϊκής εσωτερικής αγοράς,

v) συστηματικού εντοπισμού των εμποδίων εμπορίου και επενδύσεων σε τρίτες χώρες και χάραξης στρατηγικών για την αντιμετώπισή τους,

vi) ορθής και έγκαιρης εφαρμογής εναρμονισμένων κανόνων για την εξάλειψη των εμποδίων στο εσωτερικό εμπόριο,

vii) εξάλειψης των υφιστάμενων και αποφυγής τυχόν μελλοντικών διακρίσεων εις βάρος της ευρωπαϊκής βιομηχανίας εξαιτίας μονομερών μέτρων ή διμερών συμφωνιών πρόσβασης στην αγορά μεταξύ τρίτων χωρών,

viii) εξέτασης της ενίσχυσης των κανόνων και πρακτικών διεθνούς ανταγωνισμού με σκοπό να αποφευχθούν οι περιορισμοί του διεθνούς ανταγωνισμού μέσω συμπαιγνίας επιχειρήσεων ή κρατικής παρέμβασης-

δ) ενίσχυση της βιομηχανικής συνεργασίας με τις κατ' εξοχήν ενδιαφερόμενες τρίτες χώρες, ιδίως δε με όσες η Κοινότητα τηρεί για ιστορικούς και πολιτιστικούς λόγους, παραδοσιακά ισχυρούς δεσμούς, με την

i) υποστήριξη των προσπαθειών των χωρών-εταίρων, ιδίως στην Κεντρική και την Ανατολική Ευρώπη, να δημιουργήσουν σταθερές συνθήκες ελεύθερης αγοράς,

ii) εξέταση των προτάσεων που έχει ανακοινώσει η Επιτροπή σχετικά με τη βιομηχανική συνεργασία με τις χώρες αυτές και ταχεία εφαρμογή καταλλήλων μέτρων-

ε) προώθηση των κεκαλυμμένων παραγόντων ανταγωνισμού, λαμβάνοντας υπόψη την αυξανόμενη συμπληρωματικότητα υλικών και άυλων επενδύσεων, με

i) βελτίωση της αποδοτικότητας των δράσεων του 4ου προγράμματος-πλαισίου έρευνας και ανάπτυξης και ενισχυμένη συμμετοχή των MME σε προγράμματα E& A και πρόσβαση στα αποτελέσματά τους, ώστε να ενισχυθούν τα επιστημονικά και τεχνολογικά θεμέλια της κοινοτικής βιομηχανίας,

ii) δημιουργία ευνοϊκού πεδίου για τη διασυνοριακή συνεργασία μεταξύ επιχειρήσεων των κρατών μελών στον τομέα της μεταποίησης και των υπηρεσιών ιδίως όσον αφορά την έρευνα και ανάπτυξη, καθώς και διευκόλυνση των σχεδίων που απαιτούν συνεργασία μεταξύ των ιδρυμάτων βιομηχανικής έρευνας,

iii) συνεκτίμηση της οικονομικής και κοινωνικής συνοχής,

iv) ενθάρρυνση της βιομηχανίας να υιοθετήσει ποιοτικές προδιαγραφές,

v) επίσπευση της διαδικασίας τυποποίησης,

vi) διευκόλυνση της ανταλλαγής εμπειριών και πληροφοριών γύρω από την επαγγελματική κατάρτιση προκειμένου να επιτευχθεί όσο το δυνατόν υψηλότερο ποιοτικό επίπεδο επαγγελματικής κατάρτισης στην Κοινότητα,

vii) μεγαλύτερη έμφαση στις ανάγκες του περιβάλλοντος, χωρίς ωστόσο να ζημιώνεται η διεθνής ανταγωνιστικότητα της ευρωπαϊκής βιομηχανίας,

viii) περαιτέρω διαρθρωτική προσαρμογή της ευρωπαϊκής βιομηχανίας, στην οποία το Διαρθρωτικό Ταμείο, ιδίως στα πλαίσια της βιομηχανικής αναδιάρθρωσης, μπορεί να παράσχει μια θετική συμβολή, χωρίς να θίγονται οι εξουσίες που απονέμουν στα κράτη μέλη οι κανονισμοί για το Διαρθρωτικό Ταμείο.

ΙΙΙ

ΚΑΛΕΙ ΤΗΝ ΕΠΙΤΡΟΠΗ,

1. να ακολουθήσει τις προαναφερόμενες αρχές σε όλες τις πρωτοβουλίες και προτάσεις βιομηχανικής πολιτικής,

2. να τις λαμβάνει υπόψη στην ετήσια έκθεση - μεταξύ άλλων, βάσει των πληροφοριών που έχουν ληφθεί για το σύνολο της ευρωπαϊκής βιομηχανίας - σχετικά με την εξέλιξη της ανταγωνιστικότητας της ευρωπαϊκής βιομηχανίας, όπως έχει ζητηθεί στα συμπεράσματα του Συμβουλίου της 22ας Απριλίου 1994,

3. να λάβει υπόψη την ανάπτυξη και το δυναμικό απασχόλησης της μεταποίησης και των υπηρεσιών, καθώς και τα εμπόδια για την υλοποίησή τους, και να συμπεριλάβει τα θέματα αυτά στις εκθέσεις προς το Ευρωπαϊκό Συμβούλιο του Essen,

4. να υποβάλει έκθεση στο Συμβούλιο για τις διαπιστώσεις των εθνικών συνδέσμων που μνημονεύονται στο ψήφισμα του Συμβουλίου της 10ης Οκτωβρίου του 1994,

5. να εξετάσει το ζήτημα της μετεγκατάστασης βιομηχανιών και να υποβάλει πορίσματα στους γενικούς διευθυντές της βιομηχανίας,

6. να λάβει τα αναγκαία μέτρα για να δημιουργήσει, σε συνεργασία με τη βιομηχανία και τις εθνικές διοικήσεις, βάσης δεδομένων για τα εμπόδια που αντιμετωπίζουν οι ευρωπαϊκές εταιρείες σε τρίτες χώρες,

7. να υποβάλει έκθεση στην επόμενή σύνοδό του σχετικά με τα μέτρα που έλαβε η Επιτροπή για την εφαρμογή των ψηφισμάτων και συμπερασμάτων που έχει θεσπίσει το Συμβούλιο από το 1990 σχετικά με θέματα βιομηχανικής πολιτικής,

8. να υποβάλει στην επόμενη σύνοδό του χρονοδιάγραμμα για την επεξεργασία κατάλληλων προτάσεων στις οποίες θα συγκεκριμενοποιούνται οι πρωτοβουλίες που εξέθεσε η Επιτροπή στην ανακοίνωσή της σχετικά με την πολιτική βιομηχανικής ανταγωνιστικότητας για την Ευρωπαϊκή Ένωση στους τομείς των άυλων επενδύσεων, βιομηχανικής συνεργασίας, ανταγωνισμού και εκσυγχρονισμού του ρόλου του Δημοσίου.

(1) ΕΕ αριθ. C 294 της 22. 10. 1994, σ. 6.